S-89/2015

Mál þetta er höfðað með ákæru ríkissaksóknara, útgefinni 27. febrúar 2015, á hendur K-kk-þgf G-kk-þgf, kt. [...], [...].

Ákærða eru gefin að sök „eftirfarandi hegningarlagabrot, lögreglulagabrot og umferðarlagabrot framin aðfaranótt sunnudagsins 6. apríl 2014 í Hafnarfirði, nema annað sé tekið fram;

1. Umferðarlagabrot með því að hafa, aðfaranótt sunnudagsins 6. apríl 2014, ekið bifreiðinni OE-328, undir áhrifum áfengis (vínandamagn í blóði 2,50 ‰), vestur Fjarðarhraun, uns lögregla stöðvaði aksturinn við fyrrnefnda götu.

Telst þetta varða við 1., sbr. 3. mgr. 45. gr., sbr. 1. mgr. 100. gr. umferðarlaga nr. 50/1987.

2. Fyrir lögreglulagabrot og hættubrot, með því að hafa er lögregla hafði afskipti af ákærða í framangreint skipti veitt mótspyrnu við handtöku og eigi farið að fyrirmælum lögreglu um að yfirgefa bifreiðina heldur ekið bifreiðinni OE-328 af stað og ekið henni um sextíu metra á sama tíma og lögreglumaðurinn A var komin hálfa leið inn í bifreiðina í því skyni að setja ákærða í lögreglutök og að koma í veg fyrir áframhaldandi akstur hans. Með þessu stofnaði ákærði lífi og heilsu lögreglumannsins í augljósan háska á ófyrirleitinn hátt.

Telst þetta varða við 1. mgr. 19. gr., sbr. 41. gr. lögreglulaga nr. 90/1996 og 4. mgr. 220. gr. almennra hegningarlaga nr. 19/1940.

3. Fyrir brot gegn valdstjórninni, með því að hafa, eftir handtöku vegna atvika sem lýst er í ákærulið 1 og 2, í lögreglubifreið á leið á lögreglustöð og á lögreglustöðinni við Hverfisgötu í Reykjavík haft uppi líflátshótanir og hótanir um líkamsmeiðingar í garð lögreglumannanna A og B.

Telst þetta varða við 1. mgr. 106. gr. almennra hegningarlaga nr. 19/1940.“

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar.

I

Ákærði hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem honum er gefin að sök í ákæru og eru brot hans þar réttilega heimfærð til refsiákvæða.

II

Að því er varðar sakaferil ákærða er þess að geta að með dómi 28. janúar 2014 var honum gert að sæta fangelsi í 30 daga, skilorðsbundið til tveggja ára, fyrir valdstjórnarbrot. Fólst brot ákærða í því að hafa ítrekað hótað lögreglumanni lífláti. Með brotum þeim sem hann er nú sakfelldur fyrir rauf ákærði skilorð samkvæmt þessum dómi. Verður refsing ákærða fyrir það brot hans sem skilorðsdómurinn tók til og brot hans sem sakfellt er fyrir í þessu máli ákveðin í einu lagi, sbr. 60. gr. almennra hegningarlaga.

Við ákvörðun refsingar verður sérstaklega horft til 5. töluliðar 1. mgr. 70. gr. almennra hegningarlaga, en með því að sá dómur, sem ákærði hefur áður hlotið fyrir brot gegn 1. mgr. 106. gr. laganna, var skilorðsbundinn, hefur hann ekki ítrekunaráhrif samkvæmt 3. mgr. sömu greinar, sbr. 61. gr. sömu laga og til hliðsjónar dómur Hæstaréttar frá 17. janúar 2013 í máli nr. 334/2012. Samkvæmt þessu og með hliðsjón af 77. gr. almennra hegningarlaga þykir refsing ákærða hæfilega ákveðin fangelsi í 6 mánuði. Er fullnustu hennar frestað og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. laganna.

Með vísan til 5. mgr. 102. gr. umferðarlaga ber að svipta ákærða ökurétti í tvö ár frá 6. apríl 2014 að telja, en með ákvörðun lögreglustjóra þann dag var hann sviptur ökurétti til bráðabirgða.

Sakarkostnaður samkvæmt framlögðu yfirliti sækjanda nemur 21.467 krónum og verður ákærða gert að greiða hann ásamt þóknun skipaðs verjanda síns, U-kk-ef S-kk-ef B-kk-ef héraðsdómslögmanns, 102.300 krónur, og hefur þá verið tekið tillit til virðisaukaskatts.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð

Ákærði, K-kk-nf G-kk-nf, sæti fangelsi í 6 mánuði, en fresta skal fullnustu refsingarinnar og hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði er sviptur ökurétti í tvö ár frá 6. apríl 2014 að telja.

Ákærði greiði 123.767 krónur í sakarkostnað, þar með talda þóknun skipaðs verjanda síns, U-kk-ef S-kk-ef B-kk-ef héraðsdómslögmanns, 102.300 krónur.

Þ-kk-nf I-kk-nf N-kk-nf